NÁRODNÁ RADA SLOVENSKEJ REPUBLIKY

IX. volebné obdobie

Číslo: CRD-

UZNESENIE NÁRODNEJ RADY SLOVENSKEJ REPUBLIKY

z .... februára 2024

k smrti ruského opozičného lídra Alexeja Navaľného a apel na dôkladné, spravodlivé a transparentné vyšetrenie jeho úmrtia

**Národná rada Slovenskej republiky**

* so zreteľom na Chartu Organizácie Spojených národov,
* so zreteľom na Európsky dohovor o ľudských právach,
* so zreteľom na rozsudky Európskeho súdu pre ľudské práva, v ktorých konštatoval mnohé porušenia Európskeho dohovoru o ľudských právach, ktoré vyplynuli z nespravodlivého trestného konania začatého proti Navaľnému a opakovanému zadržiavaniu a zatýkaniu Navaľného po jeho účasti na demonštráciách v rokoch 2012 až 2017
1. je hlboko zasiahnutá a znepokojená smrťou ruského opozičného lídra Alexeja Navaľného;
2. vyjadruje úprimnú sústrasť rodine, blízkym, priateľom a spolupracovníkom Alexeja Navaľného;
3. zdôrazňuje a oceňuje, že Alexej Navaľnyj počas svojho života preukázal neuveriteľnú odvahu a oddanosť svojej krajine a svojim spoluobčanom;
4. vyzýva Rusko a jeho čelných predstaviteľov, aby povolilo nezávislé a transparentné medzinárodné vyšetrovanie smrti Alexeja Navaľného;
5. vyjadruje podporu osobám po celom svete, vrátane Ruska, ktoré si na pietnych spomienkach pripomínajú osobu opozičného lídra Alexeja Navaľného;
6. vyzýva Rusko a jeho čelných predstaviteľov, aby bezodkladne prepustilo všetky osoby, ktoré boli zdržané v súvislosti s ich účasťou na pietnych spomienkach na Alexeja Navaľného v Rusku;
7. má za to, že smrť Alexeja Navaľného je znakom systematických represií v Rusku a vyzýva Rusko, aby okamžite a bezpodmienečne prepustilo aj všetkých ostatných politických väzňov vrátane Jurija Dmitrijeva, Vladimira Kara-Murzu, Iľju Jašina, Alexeja Gorinova, Liliu Čanyševovú, Kseniu Fadejevovú, Alexandru Skočilenko a Ivana Safronova;
8. zaväzuje vládu Slovenskej republiky, aby si predvolala ruského veľvyslanca na Slovensku vo veci smrti Alexeja Navaľného;
9. zaväzuje vládu Slovenskej republiky, aby ruskému veľvyslancovi adresovala výzvu na dôkladné vyšetrenie smrti Alexeja Navaľného.

**Peter Pellegrini**

**predseda Národnej rady**

**Slovenskej republiky**